google/wiki40b huggingface dataset:
Vest-Saharas riksvåpen

Vest-Saharas riksvåpen ble tatt i bruk av frigjøringsbevegelsen Polisario da Den saharawiske arabiske demokratiske republikk ble erklært 27. februar 1976.
Riksvåpenet viser to rifler i kryss, med Vest-Saharas flagg hengende fra hver av riflene. Over riflene finnes en rød halvmåne og stjerne, som i flagget. På hver side er det olivenkvister som tradisjonelt har vært brukt til å symbolisere fred. På bunnen av riksvåpenet er det skrevet «frihet, demokrati, enhet»" på arabisk (حرية ديمقراطية وحدة) som også er nasjonalmottoet for Vest-Sahara
Levangselva

Levangselva (også skrevet Levangerelva) er ei elv i Levanger kommune i Trøndelag. Den renner gjennom Frol og munner ut ved Levanger sentrum. Kantsonene til vassdraget fungerer som viktige spredningskorridorer og leveområder for en rekke ulike arter. Vassdraget er laks- og sjøørret-førende. 
Vassdraget starter i områdene lengst øst i kommunen der bekker og myrvann danner grunnlaget for vassdraget. Denne øvre del av vassdraget kalles Åselva.
Carl Arnold

Liv og virke

Arnold studerte blant annet klaver hos Aloys Schmitt og musikkteori hos Johann Anton André.
I 1847 kom Arnold til Christiania som politisk flyktning. Han ledet «Det Philharmoniske Selskab» fra 1849 til 1863 og fra 1857 var han i tillegg organist ved Trefoldighetskirken. Han ble regnet som en fremragende lærer, musikkteoretiker og pianist, og en erfaren komponist.
Til hans elever hører komponistene Halfdan Kjerulf og Johan Svendsen. Sønnen Carl Arnold var aktiv i Stockholm, blant annet som cellist i Kungliga Hovkapellet.
Málaga

Turisme

Málaga ligger i nærheten av Costa del Sol. Fra Málaga er det enkelt å komme seg til andre byer som Sevilla, Córdoba, Granada og Jaén med bil, båt eller tog.
Norgesmesterskapet i orientering 1981

Norgesmesterskapet i orientering 1981 bestod av flere arrangementer som i 1981 kåret norgesmestere i orientering.
Hovedmesterskapet ble arrangert i Levanger 19.-20. september. Kongepokalene ble vunnet av Linda Verde og Morten Berglia.
Austrophorella

Utseende

En middelsstor, mørkt bronsefarget praktbille. Oversiden er mer eller mindre kledt med gulaktig bestøvning som på dekkvingene danner to flekker på hver vinge, og en gul sidekant.

Utbredelse

Slekten er utbredt i Australia.
Alt for Norge

Kong Haakon

Mottoet ble kunngjort av prins Carl 18. november 1905 i talen prinsen holdt som svar til den norske delegasjonen som var utsendt for å tilby ham å bli konge av Norge. Prins Carl avslutta talen med: «Mit liv vil jeg hellige Norges vel, og det er min hustrus og mit inderlige ønske, at det folk, der har valgt os, vil enigt samarbeide og stræbe frem imod dette store maal, og med fuld fortrøstning kan jeg da som mit valgsprog tage: Alt for Norge.»

Kong Olav og kong Harald

I statsråd 21. september 1957 overtok kong Olav V tronen, og meddelte at han videreførte det samme valgspråket. Etter hans død, 17. januar 1991, meddelte kong Harald V i statsråd ved midnatt samme dag at også han ville nytte det etablerte valgspråket. «Alt for Norge» ble også benytta som motto blant mange motstandsfolk under andre verdenskrig.

Bruk

Galleriet viser noen eksempler på bruk av valgspråket «Alt for Norge». I tillegg har flere norske mynter vært dekorert med valgspråket sammen med kongelige portretter og monogrammer.
Stateville Correctional Center

Stateville Correctional Center er et fengsel for menn i Crest Hill, Illinois, USA.
Fengselet åpnet i 1925, og ble bygget etter panoptikonkonseptet for å huse 1506 innsatte. Stateville Correctional Center var en av tre fengsler der henrettelser ble utført av elektrosjokk i Illinois. Mellom 1928 og 1962 var den elektriske stolen brukt 13 ganger, inkludert fengselets første henrettelser den 15. desember 1928 av tre dømte mordere. 
Statens andre henrettelser ble utført ved Menard Correctional Center i Chester og ved Cook County Jail i Chicago.
Da metoden ble endret til dødelig injeksjon, var Stateville det eneste fengselet som utførte henrettelser til 1998, da henrettelsene ble flyttet til Tamms Correctional Center.
I mars 2011 sluttet Illinois med dødsstraff.
I dag er det omtrent 3500 innsatte.
Fengselet ble brukt som modell ved oppføringen av Presidio Modelo på Isla de la Juventud, Cuba
California Polytechnic State University

California Polytechnic State University (vanligvis bare omtalt som Cal Poly San Luis Obispo) er et offentlig amerikansk universitet som ble grunnlagt i 1901. Det ligger i byen San Luis Obispo i California, og er en del av California State University-systemet. Cal Poly har syv fakulteter og tilbyr et bredt spekter av utdanninger, men er mest kjent for ingeniørutdanning og studieprogrammene i agronomi og arkitektur.
Cal Poly har 19 777 studenter og 1203 vitenskapelig ansatte. Rektor er Warren J. Baker.
Camp (Falklandsøyene)

Camp er en betegnelse benyttet på Falklandsøyene for å referere til landsbygda, dvs. ethvert område på øyene utenfor hovedstaden Stanley. RAFs store base ved Mount Pleasant omfattes vanligvis heller ikke av begrepet.
Campen inneholder flere små bosetninger, blant annet Fox Bay, Goose Green, Darwin og Port Howard som består av litt mer enn noen få hus. Port Louis på nordlige Øst-Falkland er den eldste permanente bosetningen, etablert i 1764.
Av øygruppens befolkning på om lag 3000, bor rundt 350 i campen. Av disse bodde i 2006 194 på Øst-Falkland og 127 på Vest-Falkland, mens det var 42 personer bosatt på andre øyer som Pebble Island, Sea Lion Island, West Point Island, Weddell Island og Carcass Island.
Navnet Camp brukes også i offisielle sammenhenger. For eksempel er Camp en egen valgkrets til den lovgivende forsamlingen.
Av næringer er sauehold den viktigste, fulgt av fiske og turisme.
Jamal Walton

2013

Under CARIFTA Games 2013 kom Walton på åttendeplass på 200 meter og fjerdeplass på 400 meter, i klassen U17.

2014

Walton deltok i U18-klassen i CARIFTA Games 2014, og fikk der bronse på 400 meter med tiden 47,74, bak henholdsvis Martin Manley og Henry Delauze. I tillegg kom han på fjerdeplass på 200 meter, ca. et halvt sekund bak Javan Martin. Han deltok også i Junior-CAC-mesterskapet i friidrett 2014 i Mexico, og vant der 400 meter i U18-klassen med ny mesterskapsrekord på 47,01 sekunder. Her deltok han også på 200 meter, men 22,38 sekunder i innledningsheatet var 12. beste tid, og holdt ikke til en plass i finalen.
I junior-VM i friidrett 2014 gikk han videre fra innledningsheatet på 400 meter, men fullførte ikke semifinalen.

2015

Caymanøyene deltok i IAAF World Relays 2015, og Walton deltok der på 4 × 200 meter stafett, men laget fullførte ikke innledningsheatet. Han deltok i Ungdoms-VM i friidrett 2015 og kom på fjerdeplass på 400 meter, med ny personlig rekord på 45,99 sekunder. Han var tre hundredeler fra bronsen, som gikk til Keshun Reed fra USA. 
Under Samveldelekene for ungdom 2015 i Samoa fikk han sølv på 400 meter, bak Karabo Sibanda. Han deltok i U18-klassen i CARIFTA Games 2015, og kom der på fjerdeplass på 400 meter og femteplass på 200 meter. Caymanøyene kom også på fjerdeplass på 4 x 400 meter. Han vant 400 meter med tiden 46,09 i det Det panamerikansk juniormesterskap i friidrett 2015.

2016

Walton deltok på 400 meter i U20-VM i friidrett 2016, men ble slått ut i semifinalen, der han løp på 46,61. Under CARIFTA Games 2016 fikk han sølv på 400 meter, bak Akeem Bloomfield.

2017

Under CARIFTA Games 2017 vant han 200 meter, og fikk sølv på 400 meter bak Christopher Taylor. 
Han fikk tre gullmedaljer under De internasjonale øylekene 2017 i juni; han vant 200 og 400 meter individuelt, og på 4 × 100 meter stafett. Han vant 400 meter under Panamerikansk juniormesterskap i friidrett 2017, der han løp på 44,99 som var ny personlig rekord, årsbeste i verden for U20-utøvere, nasjonal rekord for Caymanøyene og panamerikansk U20-rekord. I VM i friidrett 2017 ble han slått ut i semifinalen, der han fikk 13. beste resultat totalt.
Dijle

Dijle (nederlandsk) eller Dyle (fransk) er ei elv i det sentrale Belgia. Den er ei venstre sideelv til Rupel og er 86 km lang. Den renner gjennom de belgiske provinsene Vallonsk Brabant, Flamsk Brabant og Antwerpen. Kildene ligger i Houtain-le-Val, nær Nivelles.
De viktigste byene langs Dijle er (regnet fra kilden) Ottignies, Wavre, Leuven og Mechelen. Den sistnevnte blir ofte kalt 'Dijlestad' (Dyleby). Dijles største sideelver er Demer (i Werchter i kommunen Rotselaar) og Zenne ved Zennegat helt i utkanten av Mechelen, hvor også kanalen Leuven-Mechelen begynner. Noen få hundre meter nedstrøms, ved Rumst, løper Dijle sammen med Nete og danner elva Rupel, som etter ytterligere 12 km munner ut i Schelde ved havna i Antwerpen. Dijle var tidligere farbar for små skip helt til Werchter, men all båttrafikk er nå begrenset til Mechelen, ettersom de øvre slusene der er stengt.
Slaget ved Leuven ble utkjempet i september 891 mellom frankere og vikinger fra nord. De frankiske styrkene ble ledet av kong Arnulf, og som vant en avgjørende seier. I all vesentlighet forhindret flere angrep fra denne fronten i Nederlandene.
Krøniken Annales Fuldenses hevdet at det lå så mange like igjen etter nordboerne at de blokkerte elvens strøm. Etter denne seieren fikk Arnulf bygget en nye festning på en liten øy i elven Dijle. Den ble kalt for Luvanium på latin, lokalt for Lovon. Det er første gang Leuven er nevnt i de historiske kildene.
Flaskekasse

En flaskekasse er en transportinnretning som benyttes for å lettere transportere flasker. Per dags dato er kassene som regel laget av plast, men før plast kom i vanlig bruk ble kassene laget av tre eller metall.
Plastkassene ble først laget på 1950-tallet av HDPE. Disse kassene har en lang levetid. På 1980-tallet byttet Sverige fra kasser med 25 flasker til mer ergonomiske kasser for 20 flasker. Svenskene kjørte en kampanje for å få inn flest mulige kasser for gjenvinning, og noen av de eldste hadde vært i sirkulasjon siden 1960-tallet.
Fordi produsentene benytter blybaserte og kadmiumbastere pigmenteringer, som et resultat av lovgivning og folkeopinionen, har de endt opp med å benytte andre metoder for farging av HDPE-kasser. I Japan, har siden tidlig på 1970-tallet, HDPE-flaskekasser blitt pigmentert med en variasjon av perylen, chinacridon, azo kondensering og isoindolin-pigmenter. Japanske produsenter har modifisert disse for å kunne kontrollere nukleasjonsadferd, og har forbedret værbestandigheten og slagmotstandsdyktigheten ved å lage lysstabiliseringssystemene mer effektive.
I motsetning til en moderne melkekasse, så har flaskekasser oftest en inndeling slik at flaskene ikke kommer i konstant kontakt med hverandre slik at de ikke så lett kan knuse hverandre.

Norge

Norske brus- og ølkasser i plast har idag en grunnflate på 300 ganger 400 mm. Høyden varierer i henhold til høyden på flaskene som skal fraktes i kassene. En ølkasse for 0,33 liter flaske er 220 mm høy og inneholder 24 flasker. Kasser for 0,33 liter og 0,5 liter brusflasker er 305 mm høy og har også plass til 24 flasker. Kasser for 1,5 liter brusflasker er 390 mm høye og har kun plass til 10 flasker. Brus- og ølflasker kan i Norge stables omhverandre.
I Norge har brus- og ølkasser pant på lik linje med flaskene. Panten er per 2016 kr. 16.
Lothar Späth

Bakgrunn

Lothar Späth var sønn av en deleier av et frøhandlerselskap, To dager etter at han ble født forlot familien Sigmaringen og flyttet til Ilsfeld. Der gikk han på folkeskolen. Så fulgte realskole i Beilstein og Robert-Mayer-gymnasiet i Heilbronn.
Mellom 1953 og 1958 arbeidet Späth i byen Giengen an der Brenz' forvaltningstjeneste og ble utdannet ved Landratsamt Bad Mergentheim. I 1958–1959 gikk han på den statlige forvaltningsskole i Stuttgart.

Politiker

Späth ble i 1972 formann for CDU-fraksjonen i Baden-Württembergs landdag, før han i 1978 ble innenriksminister. Allerede samme år ble han ministerpresident i Baden-Württemberg, da Hans Filbinger gikk av. Fra 1979 til 1991 var han formann for CDU i Baden-Württemberg, og fra 1981 til 1989 også viseformann på riksnivå.
Den 13. januar 1991 måtte Späth gå av som ministerpresident etter den såkalte Traumschiff-Affäre. Han ble i juni 1991 direktør for Jenoptik GmbH i Jena (tidligere Carl-Zeiss-Jena) og ledet dette selskapet i januar 1996 som styreformann under navnet JENOPTIK AG på børsen. Hans virksomhet her endte i juni 2003.
Fra 1998 til 2001 var Späth programleder for et talkshow på fjernsyn for politisk kommentar, kalt «Späth am Abend». Fra 2005 ledet han igjen et slikt program, også med sdamme navn (tittelen er et ordspill, «spät» på tysk betyr «sen» = «Senkveld») - men denne gangen var det et månedsprogram.
Späth var en profilert norgesvenn. Fra september 1992 var han kongelig norsk generalkonsul for Thüringen og Sachsen-Anhalt. Späth ble i 1990 hedret med storkors av Den Kongelige Norske Fortjenstorden.
I april 1996 ble Späth president for industri- og handelskammeret Ostthüringen i Gera.
Moma alpium

Utseende

Et middelsstort (vingespenn 30 – 38 mm) nattfly, karakteristisk farget i blålig grønt og svart. Kroppen og forvingenes grunnfarge er blålig grønn (ligner på visse laver som vokser på trestammer og gir trolig god kamuflasje mot disse), forvingene er mønstret med svart. Det er tre nokså brede, svarte tverrbånd, det ytterste av disse har to runde utbuktinger. Utenfor det ytterste tverrbåndet er det to svarte flekker. Bakvingen er grå, med en hakeformet, mørk tegning ved bakhjørnet. Larven er brun på ryggen, gul på sidene, med kvaster av stive, gule hår som utgår fra gule vorter.

Levevis

Dette nattflyet forekommer i løvskoger med gamle trær. Larvenes lever på eik (Quercus spp.) og bøk (Fagus sylvatica). De voksne sommerfuglene flyr om natten i juni – juli, de kommer gjerne til lys eller sukkeråte.

Utbredelse

Arten er aldri funnet i Norge, men den finnes i det sørlige Sverige nord til Uppland. Den finnes også i Storbritannia, men er sjelden.
Sverre Holth

Virke

Sverre Holth kom til Kina i 1925, og virket først i Kelan i det nordvestlige Shanxi. I 1927 giftet han seg med Anne Elise Ødegaard (født 1899), også hun misjonær utsendt av Det norske misjonsselskap. I 1927 måtte de evakuere til kysten på grunn av krigsfaren i området under Nordekspedisjonens fremrykning, men kom med stor møye tilbake senere på året. Hans kone var blitt alvorlig syk under strapasene, og måtte fraktes til sykehus i Taiyuan der hun var til behandling i fire måneder.
I 1929 flyttet de til Xingxian ikke langt unna og virket der i mange år, bare avbrutt av en kortvarig evakuering i 1929 da det var sammenstøt i området mellom Kuomintangstyrker og kommunistisk gerilja under Liu Zhidan i 1929, og kanskje av et mulig norgesbesøk i 1930/31. I løpet av 1930-årene i Kina ble hans teologiske studier kronet med den teologiske doktorgrad. 
Under årene i Xingxian traff han fra 1937 av den ledende kommunistiske generalen He Long flere ganger, og de to ble gode venner. Deres felles interesse for hester bidro til det. Der traff han også den kanadiske Dr. Bethune som en kort tid var der for å foreta kirurgiske operasjoner på sårede kommunistiske styrker. Også de kom godt ut av det med hverandre, skjønt Holth beklaget at denne misjonærsønnen hadde tilegnet seg så meget av kommunistisk tankegods. 
I desember 1940 rykket japanerne frem i området, og herjet og plyndret. Da Holth ville forhindre en massaker på folk som hadde tatt tilflukt på hans misjonsstasjon, ble han stygt forslått. Det kunne ha gått verre, ettersom japanerne mistenkte Holth for å være en sabotør for He Long i  Xingxian-området. Tidlig i 1941 måtte han i sterkt svekket tilstand flykte vestover over Den gule flod til Shenmu i Shaanxiprovinsen, der han opprettet en ny misjonsstasjon. Etter noen måneder måtte han imidlertid derfra, først til Yilin der han ble et halvt år, og så via Yan'an (der han ikke traff Mao, som lå syk og lot en sekretær hilse følget med et måltid) og så sørover til Xi'an. Der tilbagte han tre år. Etter ytterligere to år i Chengdu i Sichuan reiste han hjem til Norge for en pause. 
Snart etter var han tilbake i Chengdu i Kina, og ble den siste norske misjonær som måtte forlate landet etter den kommunistiske seier. Han ble i landet til januar 1952. 
Sverre Holth, som var blitt ordinert til anglikansk prest i 1941, tjenestegjorde så som prest i England i ett års tid. Så underviste han i Malaysia og Singapore fra 1953 til 1964. Han var professor i systematisk teologi ved Trinity Theological College i Singapore, og kannik ved den anglikanske St. Andrew’s Cathedral fra 1957. Han var også gjesteprofessor ved Harvard Divinity School. 
Fra 1967 til 1970 var han leder for Kristen misjon til buddhister med sete i Hongkong, og underviste jevnlig ved deres institutt Tao Fong Shan. 
Deretter vendte han hjem til Oslo, der han blant annet virket som prest og underviste i kinesisk ved Universitetet i Oslo og oversatte buddhistiske og daoistiske tekster.
Jan Bojer Vindheim

Liv

Vindheim vokste opp i Oslo. Han var i 1970 med på å starte Arbeidskollektivet i Hjelms gate 3 på Majorstuen i Oslo. Et par år senere flyttet han til Karlsøy i Nord-Troms for å bli fiskerbonde og leve i kollektiv. Siden 1978 har han bodd i Trondheim.

Politisk virksomhet

Jan Bojer Vindheim startet sin politiske karriere i Sosialistisk Gymnasiastlag i Oslo, og var med på å starte Sosialistisk Ungdomsforbund (SUF). Da maoistene tok over, valgte han anarkismen, som han på 1970-tallet bidro til å gi en ny motkulturell form gjennom Føderasjonen av Anarkister og Frihetlige Sosialister (FAFS) og organer som Gateavisa og Folkebladet.
I 1980-åra var han en kort stund medlem i Venstre, før han fant veien til Miljøpartiet De Grønne i 1989, to år etter partiets oppstart i Norge. Vindheim har vært nasjonal talsperson for partiet i flere perioder, og gikk av som talsperson og landsstyremedlem på landsmøtet i Halden i mars 2004.
I 1991 ble han innvalgt som Miljøpartiet De Grønnes første bystyrerepresentant i Trondheim fram til 2003 da Harald Nissen, kjent fra Svartlamon-aksjonene, overtok bystyreplassen for Miljøpartiet De Grønne.
Ved kommunevalget i 2007 ble både Nissen og Vindheim innvalgt i Trondheim bystyre. I 2011 ble Vindheim gjenvalgt sammen med tidligere SV-politiker Hilde Opoku. Vindheim var i denne perioden leder for byutviklingskomiteen. I 2015 ble Vindheim valgt inn i Sør-Trøndelag fylkesting, der han er gruppeleder.

Forlagsvirksomhet

Jan Bojer Vindheim var i perioden 1972–1985 en av drivkreftene i Regnbuetrykk/Regnbueforlaget, og han redigerte tidsskriftet Vannbæreren og oversatte og utga en rekke bøker innenfor alternativretninger innen politikk, religion og samfunn. Blant disse var bøker av Stein Jarving, Ivan Illich, E.F. Schumacher, Monica Sjöö og Fritjof Capra.

Musikk

I 1979 spilte Vindheim inn to av sine tekster med en gruppe musikere fra Oslo som seinere ble grunnstammen i bandet Kjøtt. Sangene ble gitt ut på eget selskap kalt «Brødskiver». Bandet fikk navnet Geitost, og sangene var «Parklåt» og «Imorra Babylon».
I 1989 gikk Vindheim sammen med gruppa Israelvis og spilte inn sangen «Harru sett Mor Jord» som ble utgitt på en støttekassett for Miljøpartiet De Grønne.
Ou Shizi

Ou Shizi (kinesisk: 區適子; pinyin: Ōu Shìzǐ; Wade-Giles: Ou1 Shih4-tzu3; født i 1234 i Chencun i fylket Shunde i provinsen Guangdong i Kina, død 1324) var en høylærd fra Songdynastiets tid.
Han antas å være forfatteren av tretegnsklassikeren, en kort tekst som på en pedagogisk måte for barn gir innsikt i konfuciansk tankegang.
Jaanus Kuum

Karrière

Kuum var i 1984 tatt ut til å representere Sovjetunionen under OL i Los Angeles, men ble nødt til å være hjemme etter at Sovjetunionen boikottet lekene.
Som sovjetisk syklist var det utelukket å bli profesjonell med mindre man hoppet av. I 1984 benyttet Jaanus Kuum muligheten da han besøkte Danmark i forbindelse med et ritt, midt på natten klatret han ut vinduet mens lagkameraten sov. Han søkte da politisk asyl i Norge. Valget av Norge var ikke tilfeldig, da hans besteforeldre levde i landet.
Kuum ble norsk statsborger 11. desember 1985 Året etter deltok han i sitt første norgesmesterskap.Dette fant sted i Verdal og han ble norsk mester på både tempo og lagtempo for Glåmdal CK.
Som profesjonell kjørte han for en rekke ulike lag. Sine beste år resultatmessig hadde han i 1988 og 1989 mens han syklet for det belgiske laget ADR. Begge årene kjørte han Tour de France, etter å ha kommet på tredjeplass i kampen om ungdomstrøya første året brøt han på 10. etappe året etterpå. Noen uker senere deltok i sin første Vuelta a España hvor han tok en overbevisende 14.-plass.
I 1993 ble Kuum hardt skadd i sammenstøt med en bil. Han la opp i 1994.

Privatliv

Etter karrièren startet han sykkelbutikk i USA, men denne gikk etter en tid konkurs.
Kuum var gift med den britiske syklisten Maria Blower-Porter som representerte Storbritannia under OL i 1984 og 1988. Sønnen Elliott Porter sykler for det britiske kontinentallaget Rapha Condor.
Den 26. august 1998 tok han sitt eget liv.
Utbrenthet

Utbrenthet er i dag et begrep som brukes først og fremst om personer som har «kjørt seg for hardt» på jobben, ofte i kombinasjon med belastninger i privatlivet. Utbrenthet kan utvikle seg når kroppens antistressmekanismer aldri får muligheten til å hvile. Vi kaller det ofte «utbrenthet» eller «å møte veggen» når ildsjeler ikke orker mer, eller stopper helt opp for noe som både vi og vedkommende normalt ville kalle fillesaker.

Behandling

Det finnes ingen bestemt medisinsk behandling for utbrenthet. Legen vil ofte undersøke deg og prøve å utelukke andre sykdommer. Hvis konklusjonen blir «utbrenthet», må du ta tiden til hjelp for å komme til krefter igjen.
Det er viktig å få nok hvile, gjøre endringer i de sammenhengene som sliter en ut (jobb, skole, privatliv, frivillig tjeneste, aktiviteter). Hvis en fortsetter i samme spor, blir det ikke bedre. Noen anbefaler trening. Og det er en god måte å få ut frustrasjon og bygge seg opp på hvis ikke kroppen er for sliten.
Hombres

Handling

Den småkriminelle finansakrobaten Pål Skogland har nylig sittet i fengsel. Der har han fått greie på et fondsfirma som besitter 354 millioner svarte kroner. Skogland danner et team for å få tak i pengene. Med seg får han Manne af Ejderhorn, en overklassegutt, og brødrene Victor og Emil Carlberg. De to sistnevnte jobber i fondsfirmaet pengene skal stjeles fra. Pengene skal etter planen overføres til en bank på Mallorca og siden de er svarte kan ingen anmelde kuppet. Ranet går etter planen og pengene overføres til Mallorca. Etter at de nyrike kuppmakerne kommer til middelhavsøya begynner imidlertid problemene å melde seg. Der oppstår det splid mellom dem og etterhvert oppstår det et høk over høk-spill med overraskende vendinger.
Barnens romanpris

Barnens romanpris er en svensk litteraturpris innen barnelitteratur. Prisen ble første gang delt ut i 2010, og den deles ut av en jury bestående av seks barn i alderen 9 til 12 år, som tar avgjørelsen under direkte sending i Sveriges radio. Prisen er laget etter mønster av den tilsvarende Stora romanpriset for skjønnlitteratur for voksne.
Larsok

Larsok (også Larsmesse eller Lavransmesse) er en kirkelig minnedag 10. august. Dagen er til minne om St. Laurentius som ble pint til døde på en rist 10. august år 258. Primstavsmerket er en rist.